2. ปัจจัยความเสี่ยง

เนื่องจากบริษัทดำเนินธุรกิจด้านการให้บริการ ได้แก่ ขนถ่ายสินค้าขึ้นเรือเดินสมุทร
ให้เช่าโกดังเก็บสินค้า และให้บริการท่าเทียบเรือ
ดังนั้นการให้บริการที่ดีและการดูแลเอาใจใส่ต่อสินค้าที่มาใช้บริการตลอดจนการรับผิดชอบต่อสินค้าตั้งแต่การนำเข้ามาในสถานที่เก็บพักจนถึงเสร็จสิ้นการส่งมอบขึ้นเรือเดินสมุทรเพื่อดำรงไว้ซึ่งผลประโยชน์ของลูกค้าและผู้ที่มีส่วนเกี่ยวข้อง
จึงเป็นสิ่งสำคัญที่จะทำให้เกิดความเชื่อมั่นในการนำสินค้าเข้ามาใช้บริการและเป็นการสร้างความเชื่อถือให้เกิดความสัมพันธ์อันดีที่จะใช้บริการของบริษัทต่อไปอีกเป็นเวลายาวนาน
อันจะมีผลไปถึงการสร้างผลกำไรให้แก่ผู้ถือหุ้นของบริษัท
ดังนั้นในส่วนของปัจจัยความเสี่ยงอันอาจจะเกิดขึ้นได้กับบริษัทและบริษัทย่อยซึ่งหากเกิดขึ้นอาจมีผลกระทบต่อการดำเนินงานและฐานะการเงินทำให้ไม่เป็นไปตามที่ควรจะเป็นในสถานการณ์ปกติหรืออาจมีผลกระทบต่อความสามารถ
ในการบรรลุวัตถุประสงค์และเป้าหมายของบริษัทซึ่งสามารถสรุปพอสังเขปได้ดังนี้

1 ความเสี่ยงด้านการบริหารคลังสินค้า

เนื่องจากธุรกิจของบริษัทมีคลังสินค้าสำหรับเก็บพักน้ำตาลทรายสำหรับรอการขนถ่ายขึ้นเรือเดินสมุทรและให้บริษัทย่อยเช่า
ได้แก่ บริษัท ที เอส ฟลาวมิลล์ จำกัด (มหาชน) เช่าเพื่อเก็บวัตถุดิบได้แก่
ข้าวสาลีในการผลิตแป้งสาลีเพื่อจำหน่าย บริษัท ที เอส อุตสาหกรรมน้ำมัน จำกัด
เช่าเพื่อปรับปรุงเป็นอาคารบรรจุน้ำมันชนิดต่างๆ และบริษัท ที เอส ขนส่งและโลจิสติกส์ จำกัด
เช่าเพื่อปรับปรุงเป็นโรงงานผลิตกระสอบ-พลาสติกบรรจุภัณฑ์
ทำให้พื้นที่การให้บริการด้านรับฝากสินค้าน้ำตาลลดลงไปเป็นการเสียโอกาสในการทำธุรกิจด้านรับฝากและขนถ่ายสินค้า
ดังนั้นในปี 2555 บริษัทฯ
จึงได้ดำเนินการปรับปรุงซ่อมแซมโกดังเก็บสินค้าส่วนที่ชำรุดและปรับปรุงพื้นโกดังจากเดิมเป็นพื้นยางแอสฟัลท์
เป็นเทคอนกรีตทั้งหมดให้มีความพร้อมในการรับฝากสินค้าทั้งที่บรรจุกระสอบและสินค้าเทกองในปริมาณมากขึ้นและเพื่อเป็นการชดเชยพื้นที่โกดังส่วนที่มีการรื้อถอนปรับปรุงให้บริษัทย่อยเช่าเพื่อประกอบธุรกิจ

2 ความเชื่อมั่นของผู้บริโภคในเรื่องความปลอดภัยของสินค้า

เนื่องจากแนวโน้มพฤติกรรมของผู้บริโภคได้ให้ความสำคัญในเรื่องความสะอาดปลอดภัยจากสิ่งเจือปนของสินค้าเนื่องจากน้ำตาลทรายเป็นสินค้าประเภทผลิตภัณฑ์ในการปรุงอาหารมากขึ้น
ดังนั้นการดำเนินงานของบริษัทอาจได้รับผลกระทบหากความเชื่อมั่นของผู้บริโภค
ในเรื่องความปลอดภัยของสินค้าของบริษัทลดลงจากความเสี่ยงที่สินค้าอาจมีสารปนเปื้อนหรือระบบการจัดเก็บสินค้าที่ไม่เป็นไปตามมาตรฐานตลอดจนระบบการจัดการการขนถ่ายสินค้าขึ้นเรือเดินสมุทรหรือการมอบสินค้าเข้าตู้คอนเทนเนอร์เพื่อส่งมอบให้แก่ผู้ซื้อ

ดังนั้นเพื่อลดความเสี่ยงในเรื่องผลกระทบต่อความเชื่อมั่นของผู้บริโภคในเรื่องความปลอดภัยของอาหาร
บริษัทให้ความสำคัญอย่างยิ่งในเรื่องของกระบวนการทำงานที่ต้องได้มาตรฐาน
โดยควบคุมคุณภาพทุกขั้นตอนเพื่อให้สินค้าที่บริษัทรับฝากและส่งมอบไปยังลูกค้ามีความปลอดภัยต่อการนำไปผลิตสินค้าเพื่อบริโภค
ตลอดจนการประสานงานและติดตามควบคุมการขนส่ง
มีการเก็บตัวอย่างสินค้าเพื่อนำมาตรวจสอบคุณภาพทั้งขาเข้าและขาออกเพื่อเป็นที่ยอมรับของลูกค้าทั้งด้านเจ้าของสินค้าและผู้รับมอบสินค้า

3 ความเสี่ยงด้านการให้เครดิตแก่ลูกค้า

ในส่วนของบริษัทย่อยซึ่งดำเนินธุรกิจผลิตภัณฑ์น้ำมันปาล์มมีการกำหนดกระบวนการบริหารความเสี่ยงเครดิตตั้งแต่กระบวนการเริ่มต้นจนถึงกระบวนการสุดท้ายและมีการพัฒนาเพื่อให้สามารถสะท้อนความเสี่ยงอย่างเหมาะสม
เสริมสร้างประสิทธิภาพ ในการสนองความต้องการของลูกค้าและมีความรัดกุมเพียงพอ
ด้วยการบริหารเครดิตที่เน้นการตัดสินใจจากข้อมูลที่เป็นปัจจุบัน โปร่งใส และได้มาตรฐาน
โดยกระบวนการอนุมัติเครดิตที่เหมาะสมกับลูกค้าให้สอดคล้องกับลักษณะธุรกิจของแต่ละบริษัท
โดยมีการกำหนดราคาตามความเสี่ยงอย่างมีประสิทธิภาพและนำเสนอขออนุมัติต่อผู้มีอำนาจรวมถึงมีการติดตามสถานะของลูกค้าอย่างต่อเนื่อง

4 ความเสี่ยงด้านสภาพคล่อง

เนื่องจากบริษัทและบริษัทย่อยดำเนินธุรกิจอยู่ภายในบริเวณเดียวกันโดยมีคณะกรรมการบริษัทชุดเดียวกัน
ดังนั้นในด้านการจัดหาเงินทุนเพื่อหมุนเวียนธุรกิจในเครือจึงเป็นสิ่งสำคัญมาก
ความเสี่ยงด้านสภาพคล่อง ได้แก่ ความเสี่ยงที่บริษัทไม่สามารถปฏิบัติตามภาระผูกพันต่างๆ
เมื่อครบกำหนดได้
เนื่องจากไม่สามารถจัดหาเงินได้เพียงพอตามความต้องการภายในระยะเวลาที่กำหนดและมีต้นทุน
ที่เหมาะสม ซึ่งอาจจะทำให้เกิดความเสียหายได้

วัตถุประสงค์หลักในการบริหารความเสี่ยงด้านสภาพคล่อง
เพื่อให้มั่นใจว่าบริษัทมีระดับของสภาพคล่องที่เพียงพอเพื่อรองรับความต้องการจากการดำเนินธุรกิจภายใต้ต้นทุนการบริหารที่เหมาะสม
โดยบริษัทจัดให้มีระบบการบริหารความเสี่ยงด้านสภาพคล่อง ที่มีประสิทธิภาพ ยืดหยุ่น
และเหมาะสมกับสถานการณ์ มีการจัดโครงสร้างสินทรัพย์และหนี้สินที่เหมาะสม
และมีการควบคุมระดับความเสี่ยงด้านสภาพคล่องให้อยู่ภายใต้ระดับความเสี่ยงที่ยอมรับได้ (Risk
Appetite) ด้วยต้นทุนในการจัดการที่เหมาะสม